SA reaksie op situasie in Mosambiek vorder stadigMinister Naledi Pandor (Foto: DIRCO South Africa, Twitter) Die Suid-Afrikaanse regering se reaksie op die verslegtende veiligheidsituasie weens die gewelddadige inval van fundamentalistiese Islamitiese magte in die noorde van Mosambiek vorder bra stadig. Dit blyk uit ŉ parlementêre antwoord deur die minister van internasionale betrekkinge en samewerking, Naledi Pandor. DA-LP Darren Bergman het haar gevra oor die moontlikheid dat selgroepe wat aan die Islamitiese Staat verbonde is, in Suid-Afrika geaktiveer kan word indien die land die Mosambiekse regering teen die invallers sou bystaan. Pandor het gesê geen sulke aanduidings is al deur haar departement waargeneem nie. Sy het gesê Suid-Afrika bly verbind tot die besluit van die Suider-Afrikaanse Ontwikkelingsgemeenskap (SAOG)-beraad in Augustus verlede jaar, wat bepaal dat die Mosambiekse regering ondersteun moet word. Op 27 November verlede jaar het die SAOG-leierskap in Gaborone byeengekom en besluit ŉ omvattende plan vir streeksoptrede ter ondersteuning van die Mosambiekse regering moet opgestel word. Tydelike skuilings in die Metuge-distrik van Cabo Delgado. (Foto: Alfredo Zuniga/AFP) Samesprekings hieroor het op 14 Desember in Maputo plaasgevind, maar die plan is nie gefinaliseer nie. Staatshoofde moes die kwessie in Januarie verder bespreek, maar weens die koronavirus is daardie samesprekings uitgestel, het Pandor gesê. Amnestie Internasionaal het vroeër die week in ŉ verslag gesê Jihadiste, regeringsmagte en ŉ “private burgermag” wat die owerhede steun, het al honderde burgerlikes in die noordooste van Mosambiek vermoor. Die geweld in Cabo Delgado het sedert 2017 die lewe van minstens 2 600 mense geëis, het die nieregeringsorganisasie Armed Conflict Location and Event Data (ACLED) gesê. Inwoners is vasgevang in die geweld tussen die Mosambiekse veiligheidsmagte, die private burgermag wat saam met die regering veg en die gewapende opposisiegroep wat plaaslik bekend staan as Al-Shabaab, het Deprose Muchena, streekhoof van Amnestie Internasionaal, gesê. “Al drie het oorlogsmisdade gepleeg en die dood van honderde burgers veroorsaak.”